Al minder polisiebeamptes in WKIn sommige gebiede is daar net een polisieman vir elke 773 lede van die bevolking. Die ideale verhouding is een vir elke 200 inwoners. (Foto: Hansie Linde) Dit blyk dat polisiestasies in die Wes-Kaap met al minder hulpbronne moet klaarkom terwyl die moord- en misdaadkoers in sommige gebiede toenemend styg. Die polisie het in antwoord op ŉ parlementêre vraag deur die DA bevestig dat 71% van die provinsie se 151 polisiestasies ŉ afname in die getal beamptes wat aan dié stasies toegeken word, ervaar. Dit beteken dat daar tans 804 polisiebeamptes minder is as die getal in 2017. In Kaapstad‑Sentraal het ontplooiing van 525 tot 425 gedaal terwyl kontakmisdaad met 30,8% toegeneem het. Maroela Media het vroeër berig die Wes-Kaap het ook nie die aantal polisierekrute ontvang wat Bheki Cele, polisieminister, vroeër beloof het nie. Die provinsie sal slegs 1 118 rekrute vir die huidige boekjaar ontvang, wat 1 000 minder is as waarvoor aanvanklik begroot is. Ricardo Mackenzie, die DA se woordvoerder oor gemeenskapsveiligheid, sê die jongste syfers benadruk die ernstige personeeltekorte wat die Wes-Kaapse polisie ervaar. In Belhar, waar poging tot moord met 162,5% toegeneem het, het die toekenning van polisiebeamptes van 103 tot 94 gedaal. Oudtshoorn het ook ŉ skerp styging (146,2%) in poging tot moord ervaar, terwyl ontplooiing van beamptes van 310 tot 286 gedaal het. In Lingelethu-Wes, waar ses minder polisielede toegeken is, het huisbraak met 78,9% gestyg. Mackenzie meen die verhouding van polisielede tot die bevolking skets verder ŉ donker prentjie. “Gugulethu het byvoorbeeld een polisielid vir elke 773 lede van die bevolking. Al sluit dié verhouding gespesialiseerde eenhede uit, wys dit steeds hoe ondoeltreffend die nasionale polisie is in die toewysing van beamptes en hulpbronne aan gemeenskappe wat dit die nodigste het.” Die ideale verhouding, soos deur die Verenigde Nasies voorgestel, is een polisieman vir elke 200 lede van die bevolking. Suid-Afrika het gemiddeld een polisielid vir elke 383 lede van die bevolking. “Die Wes-Kaap trek beslis aan die kortste end. Dit is om dié rede dat die DA 1 056 beamptes van die provinsiale plan vir die bevordering van wetstoepassing (Leap) na misdaadbrandpunte in die Wes-Kaap ontplooi het, aangesien ons nie meer kan wag dat die nasionale regering ons gemeenskappe veilig hou nie.” Dr. Guy Lamb, ŉ kriminoloog by die Universiteit Stellenbosch, sê daar moet egter nie net na die polisie-tot-bevolkingsverhoudings gekyk word nie, maar dat gebiede met verhoogde misdaadsyfers uiteraard meer hulpbronne moet ontvang. “Die polisie moet meer hulpbronne toeken waar misdaad die hoogste is. As daar teen die Wes-Kaap in dié opsig gediskrimineer word, sal die regering se teikens om misdaad te bekamp, nie behaal kan word nie.” Die polisie het met die bekendmaking van hul misdaadstatistieke vir Oktober tot Desember 2021 30 polisiestasies gelys waar die aanmelding van ernstige misdade toegeneem het. Uit dié 30 stasies was vyf in die Wes-Kaap geleë, naamlik Pacaltsdorp (32,8%), Kaapstad‑Sentraal (27,9%), Seepunt (23,6%), Paarl (17,6%) en Harare (12,7%). Volgens Lamb dui die toekenning van beamptes tot ŉ groot mate op die prioritisering van ŉ provinsie. Indien die nasionale regering dus nie die Wes-Kaap as ŉ prioriteit beskou nie, sal dit minder hulpbronne ontvang. Hy benadruk egter dat misdaad ook net suksesvol bekamp kan word indien beamptes bevoeg is en reg aangewend word by die stasies waar hulle ontplooi is.